Fyns Politi advarer mod en tilsyneladende ny form for tricktyveri, hvor kriminelle forsøger at tømme folks konti.

Advarslen kommer, efter at politiet i Odense natten til lørdag modtog et par anmeldelser om fupnummeret, skriver Fyens.dk.

Hvor meget, der eventuelt er stjålet, fremgår ikke af artiklen.

Ifølge vagtchef Steen Nyland fra Fyns Politi relaterer tyverierne sig til Mobilepay.

- Der sker det, at folk henvender sig og fortæller, at de har penge på deres konto, men ikke har dankort med. De spørger, om de kan få lov at overføre et beløb via Mobilepay til dem, de kontakter, mod at sidstnævnte så hæver pengene til dem, forklarer han.

Læs også : MobilePay lancerer nyt våben i betalingskrigen

- Hvis personen indvilger i det, får man overført et mindre beløb, men der sker så det bagefter, at man får lænset sin konto, fortæller vagtchefen.

Uklart hvordan tyvene gør

Hvordan tyvene gør det rent teknisk, ved politiet ikke endnu. Men vagtchefen kommer med en klar opfordring til især folk i nattelivet.

- Hvis der kommer nogen hen til en, man ikke kender og beder om at få hjælp via Mobilepay, så skal man slet ikke gå med til det. Ikke lade nogen overføre et beløb til en, for der er ret stor sandsynlighed for, at man får lænset sin konto bagefter, siger han.

De to tilfælde, politiet er stødt på indtil videre, skete i Vestergade og i Pantheonsgade i Odense.

Politiet forsøger at få afklaret, hvordan tricktyvene bærer sig ad, skriver Fyens.dk.

Fyns Politi oplyser til Ritzau, at det har modtaget flere lignende anmeldelser de seneste måneder.